stanford-oval/wikipedia huggingface dataset:
מולדובה

ערך זה עוסק במדינה במזרח אירופה. אם התכוונתם למשמעות אחרת, ראו .
רפובליקת מולדובה (ברומנית: Republica Moldova) היא מדינה במזרח אירופה, בין רומניה ואוקראינה.
מרבית השטח של הרפובליקה של מולדובה היה חלק מהנסיכות הרומנית מולדובה ושל רומניה בתקופות רבות בעבר ונמצאה תחת שלטון רוסיה בשנים 1812–1918 וברית המועצות בשנים 1940–1941 ו-1944–1991. בעת התפרקות ברית המועצות הכריזה הרפובליקה הסוציאליסטית הסובייטית של מולדובה על עצמאותה. ישות מתוכה בשם "טרנסניסטריה" לא הכירה בעצמאות רפובליקת מולדובה והכריזה על התפלגות ממנה ועל עצמאות משלה בשם "הרפובליקה המולדובית הטרנסדניסטרית". מולדובה כמעט גובלת בים השחור, אך מופרדת ממנו על ידי אוקראינה ולכן היא מדינה ללא מוצא לים.
היסטוריה

חבלי הארץ בסרביה ובוקובינה, שהיו חלק מרומניה, נלקחו ממנה וסופחו לברית המועצות (בעקבות הסכם ריבנטרופ–מולוטוב), חלק אל הרפובליקה הסובייטית הסוציאליסטית המולדובית, וחלק לרפובליקה הסוציאליסטית הסובייטית של אוקראינה. לאחר הפלת הקומוניזם בראשות ניקולאה צ'אושסקו (מנהיג רומניה) גברו בתוכה השאיפות להסתפח לרומניה. באפריל 1991 דרשו מרבית חברי המפלגה הקומוניסטית במולדובה להכריז על ניתוק מברית המועצות ועל עצמאות, ולבסוף הוכרזה עצמאותה של מולדובה באוגוסט 1991.
בימינו, שאיפותיהם של הרוסים באזור טרנסניסטריה, עניין זכויות המיעוטים הגדולים הרוסי והאוקראיני וזכויות המיעוט הגגאוזי, שאלת סוג הקשרים עם רוסיה ועם רומניה, וסוגיית אפשרות ההסתפחות לרומניה – כל אלה מעמידים אתגרים בפני המדינה העצמאית הצעירה. בדצמבר 2023, מנהיגי האיחוד האירופי החליטו לפתוח בשיחות הצטרפות לגוש עם מולדובה. במרץ 2024, אישר הפרלמנט של מולדובה הצהרה הקוראת לקידום המאמצים להצטרפות לאיחוד האירופי.
פוליטיקה

צורת השלטון ברפובליקת מולדובה היא רפובליקה דמוקרטית המתנהלת כך:
בבית הנבחרים יש 104 צירים, הנבחרים לתקופה של ארבע שנים, בדומה לנשיא, הנבחר לארבע שנות כהונה.
מבחינה מנהלית המדינה מחולקת ל-32 נפות.
כלכלה > גידולים

כלכלת מולדובה מבוססת על גידול דגנים, סלק סוכר, חמניות, תפוחי אדמה, ירקות, פירות ופירות יער.
כלכלה > תעשייה

ענפי התעשייה שלה הם שימור מזון, עצים לריהוט ובנייה, מתכות, בטון, מוצרי חלב וטקסטיל, וייצור יין, כדוגמת מרתפי היין של קריקובה הנמצאים כ-13 ק"מ צפונה מקישינב, כ־530 דונם מתחת לאדמה המשמשים לאחסון כ-40 מיליון ליטר של יין.
כלכלה > אוצרות טבע

אוצרות הטבע העיקריים של רפובליקת מולדובה הם גבס, ליגניט, חומרי בנייה ועץ.
כלכלה > יבוא ויצוא

מולדובה מייבאת אנרגיה, ציוד לתעשייה, פלסטיק ועוד מחבר המדינות ומהאיחוד האירופי. היא מייצאת מוצרי מזון, טבק, משקאות, בקר ומוצרי בשר, טקסטיל, מוצרי אבן, גבס, מלט וזכוכית לרוסיה, רומניה, אוקראינה, בלארוס, גרמניה ואיטליה.
ענף ייצוא משמעותי נוסף הוא ייצוא כוח אדם. מהגרי עבודה מולדובים עובדים במדינות שונות ושולחים את שכרם למשפחותיהם, פעולה המכניסה מטבע זר למדינה.
חברת התעופה הלאומית של מולדובה היא אייר מולדובה.
בשנת 1992 הוסדרו חילופי הטריטוריות בין רפובליקת מולדובה ובין אוקראינה ובעקבות כך מולדובה יכלה לבנות נמל ימי באזור.
גאוגרפיה

רפובליקת מולדובה היא מדינה ללא מוצא לים, המשתרעת ברובה על פני רמה גלילית שקרקעותיה טובות לגידולים. בדרומה משתרעים שטחי ביצות, וכ-11% משטחה מעויר. הנהרות העיקריים בה הם הדניסטר והפרוט.
צבא

הכוחות המזוינים הלאומיים של מולדובה הם הכוחות שאחראים על הגנת המדינה מפני פלישות חוץ, ובזמן שלום על עזרה למשטרה לשמור על הסדרה הפנימי.
שפה

השפה היא רומנית. עד שנת 2023, שלטה "השפה המולדובנית" או "מולדבית" שנחשבה בבלשנות המודרנית לתת-ניב או עגה אזורית (ברומנית - Grai) של השפה הרומנית, בדומה לעגות מטרנסילבניה, מרמורש, מונטניה, אולטניה, קרישאנה או באנאט. עד לפירוקה של ברית המועצות, נכתב הניב המולדובי באותיות קיריליות על פי פקודת סטלין בזמנו, לבידולה מן התרבות הרומנית, וזאת בשונה מהרומנית המדוברת ברומניה, הנכתבת באותיות לטיניות. לפני פירוק ברית המועצות השתוותה המולדובית לתקן הרומני הרשמי וחזרה לכתב לטיני; בטרנסניסטריה המתבדלת עדיין נכתבת השפה באותיות קיריליות. שאלת סיווגה של המולדובנית והכתיב שלה הן מקור לדיונים פוליטיים רבים. דבר זה בא לידי ביטוי גם בדיונים רבים לגבי גורלה של ויקיפדיה במולדובנית (הכתובה קירילית), בנפרד מזו הרומנית. לאחר שזו נמחקה (בטענה שדי בוויקיפדיה הרומנית הכללית) ושוחזרה פעמים רבות, הוסכם להשאירה נעולה לעריכה תוך הפניה בולטת בעמוד הראשון לוויקיפדיה הרומנית בכתב הלטיני.
במולדובה היה מאבק בין הקוראים לשפתם רומנית ובין המבקשים להבדילה מהרומנית ולקרוא לה מולדובנית. המאבק הסתיים בניצחון הדוגלים ברומנית וב-16 במרץ 2023 הפרלמנט המולדובני החליט לשנות בחוקים את הכינויים השפה המולדובנית, שפת האם ושפת המדינה בביטוי השפה הרומנית. ביום 10 במרץ 2024 דחה בית המשפט לחוקה של רפובליקת מולדובה את ערעור מפלגות השמאל על קביעת הרומנית כשפת המדינה.
חיים במולדובה מיעוטים גדולים של דוברי רוסית ואוקראינית ומיעוט גגאוזי.
דמוגרפיה

בשנת 2000 חיו במולדובה כארבעה וחצי מיליון בני אדם. על פי מפקד אוכלוסין בשנת 2008 התגוררו בה כ-4,300,000 בני אדם, וב-2022 התגוררו בה כארבעה מיליון נפשות. הירידה המתמדת באוכלוסייה נובעת משיעור ילודה נמוך, מאזן הגירה שלילי, ושיעורי תמותה גבוהים יחסית לנתונים מערביים.
מבחינה אתנית, דתית ותרבותית מעטים ההבדלים בין תושבי מולדובה המקוריים ושפתם, לבין העם והשפה הרומניים.
ברפובליקת מולדובה חיים כ-700,000 רוסים, 300,000 טורקים וגגאוזים (עם טורקי). 47.5% מהאוכלוסייה הם רומנים, 22% אוקראינים, 13% רוסים, 2% בולגרים ו-2.5% אחרים. מאז היפרדותה מברית המועצות, מולדובה חווה משבר דמוגרפי.
90% מהמולדובים הם נוצרים אורתודוקסים, 1% פרוטסטנטים, 0.14% קתולים, 0.6% עדי יהוה, 0.2% אתאיסטים, 0.07% מוסלמים, 0.02% יהודים ו-0.02% אגנוסטיקנים.
דמוגרפיה > יהדות מולדובה

כיום יש ברחבי מולודובה, על פי נתונים רשמיים, כ-31,000 יהודים ועוד מספר לא ידוע של מולדובים ממוצא יהודי שאינם מודעים ליהדותם או שאינם מדווחים עליה.
בשנת 1989, אחרי עשורים של דיכוי על ידי השלטון הסובייטי, יכלו יהודי הרפובליקה להתארגן לראשונה ב"חברה הרפובליקנית לתרבות יהודית" בראשות בוריס סנדלר וולדימיר ביטקין. בשנת 1997 מיוזמת יושב ראש החברה הזאת, סמיון שויחט, היא הפכה ל"איגוד הארגונים והקהילות היהודיות של מולדובה".
ב-2008 שינה ארגון זה את שמו ל"קהילת יהודי מולדובה" ובחר בשני יושבי ראש שותפים אלכסנדר פנצ'בסקי ואלכסנדר בילינקיס.
את התחייה היהודית במדינה הביא שליח הרבי מליובאוויטש הרב זלמן טובי' הכהן אבלסקי שתוך זמן קצר מונה על ידי נשיא המדינה לרב הראשי של מולדובה ובירתה קישינב.
ייסד והקים את החיים היהודים מחדש מוסדות חינוך יהודיים לרוב בתי ספר וגני ילדים עם אלפי תלמידים ובוגרים. הרב זלמן אבלסקי הוא אביהם הרוחני של יהודי ויהדות מולדובה.
כיום פועל ברפובליקת מולדובה 'איגוד הארגונים והקהילות היהודיות במולדובה' או "קהילת יהודי מולדובה" בראשות אלכסנדר בילינקיס (החל מ-2013). "קהילת יהודי מולדובה" פתחה וייסדה בתי כנסת, בתי ספר, גני ילדים, בתי תמחוי, מרכזים קהילתיים ועוד ברחבי מולדובה וכן בטרנסניסטריה. ביטאון הארגון הוא כתב העת "נאש גולוס" ברוסית. במסגרת "הקהילה היהודית של מולדובה" פועל גם "הקונגרס היהודי של מולדובה" שהוקם בשנת 2003 על ידי אנשי עסקים יהודים. קהילת יהודי מולדובה נקשרה למרכז החינוכי היהודי "חפץ חיים".
במולדובה פועלים בקרב היהודים גם חסידות חב"ד על פעילותה הענפה, הסוכנות היהודית (החל משנת 1991), הג'וינט (החל משנת 1993), השירות היהודי למשפחה "נס", תנועת אגודת ישראל, הקרן "דור לדור" ומוסדות יהודיים אחרים.
בשנת 1994 ממשלת מולדובה הכירה ב"פדרציה של הקהילות היהודיות (הדתיות) במולדובה שבחסות תנועת חב"ד. בראשה עומד כיום הרב זושא אבלסקי, אחד הבנים של הרב זלמן לייב אבלסקי שפעל בקישינב בשנים 2014-1989. רבה הראשי של מולדובה הוא הרב יוסף יצחק אבלסקי.
יחסים עם ישראל

למולדובה יש שגרירות בישראל, ובחודש דצמבר 2024 הכריז שר החוץ גדעון סער על פתיחת שגרירות ישראלית בקישינב בשנת 2025.
לקריאה נוספת

Dymitry Sheveliov, The Jewish Revival in Moldova (A Survey of the Jewish Life in Moldova in the years 1990-2000, Revista de etnologie și culturologie vol.XV Chișinău ,2011 pp.58-66
הערות שוליים

↑  שפות מדוברות נוספות הן רוסית, אוקראינית, גגאוזית
↑  דירוג שטח יבשתי - מתוך אתר Worldometer, כפי שפורסם ב-28 במאי 2021
1 2  כולל טרנסניסטריה
↑  טבלאת אוכלוסייה שם הקובץ: UN_PPP2024_Output_PopTot.xlsx, שם החוצץ: Median - מתוך אתר האו"ם
↑  טבלאת אוכלוסייה שם הקובץ: WPP2024_POP_F01_1_POPULATION _SINGLE_AGE_BOTH_SEXES.xlsx, שם החוצץ: Medium variant - מתוך אתר האו"ם, הערכה 1 ביולי 2024
↑  דירוג תמ"ג - מתוך אתר הבנק העולמי, כפי שפורסם ב-2 באוגוסט 2023
↑  מדד הפיתוח האנושי לשנת 2022 בדו"ח שפורסם ב-2024 על ידי אתר מינהל הפיתוח (UNDP) של האומות המאוחדות
↑  הולכות ומתקרבות: האיחוד האירופי יפתח במו"מ לצירוף אוקראינה ומולדובה, באתר כלכליסט, 14 בדצמבר 2023
↑  הפרלמנט של מולדובה אישר הצהרה שקוראת לקידום הצטרפות לאיחוד האירופי, באתר ynet, 22 במרץ 2024
↑  אדוארד דוקס, מה קרה לאוסף היין של פוטין שאוחסן במרתפי קריקובה?, באתר ynet, 28 באפריל 2023
↑  דוד ברון, מולדובה הכריעה: השפה הלאומית תיקרא רומנית, ישראל היום
↑  Limba română devine limba oficială în Republica Moldova. Legea a fost adoptată! (ברומנית)
↑  Româna, limba oficială în Republica Moldova. Eșec al socialiștilor la Curtea Constituțională (ברומנית)
↑  Wikipedia
1 2  תולדות הארגון באתר קהילת מולדובה
1 2  אתר השגרירות של רפובליקת מולדובה בישראל
↑  תקנון הפדרציה של הקהילות בחסות חב"ד,9 ביוני 1994 נכנס לתוקפו 2001
↑  2014 ,D.Shevelyov 65 note 11
↑  https://www.bhol.co.il/news/1681072
| מדינות אירופה |
| --- | --- | --- |
| מדינות ריבוניות | אוסטריה • אוקראינה • אזרבייג'ן 1 • איטליה • איסלנד • אירלנד • אלבניה • אנדורה • אסטוניה • ארמניה 2 • בולגריה • בלגיה • בלארוס • בוסניה והרצגובינה • גאורגיה 1 • גרמניה • דנמרק • הולנד • הונגריה • הממלכה המאוחדת • הרפובליקה הצ'כית • ותיקן • טורקיה 1 • יוון • לוקסמבורג • לטביה • ליטא • ליכטנשטיין • מולדובה • מונקו • מונטנגרו • מלטה • מקדוניה הצפונית • נורווגיה • סן מרינו • סלובניה • סלובקיה • ספרד • סרביה • פולין • פורטוגל • פינלנד • צרפת •  קזחסטן 1 • קפריסין 2 • קרואטיה • רומניה • רוסיה 1 • שוודיה • שווייץ |  |
| חבלי ארץ "לא מוכרים" | אבחזיה • דרום אוסטיה • טרנסניסטריה • קוסובו • צפון קפריסין 2 |  |
| שטחים תלויים | אולנד • אקרוטירי ודקליה 2 • איי פארו • גיברלטר • גגאוזיה • גרנזי • יאן מאיין • ג'רזי • האי מאן • סבאלברד |  |
| הערות | 1 חלק משטח המדינה נמצא באסיה. 2 מבחינה גאוגרפית נמצאת באסיה, אך נחשבת חלק מאירופה מסיבות היסטוריות. |  |
| --- | --- |
בקרת זהויות :  NLI: 987007565250305171  BIBSYS: 90885010  BnF: cb119395392 (data)  CiNii: DA12486340  GND: 4039967-9  HDS: 044993  KulturNav: 45e9a323-ad7d-4b29-ace9-63b42282995c  LCCN: n90720192  MusicBrainz: 560ddb6d-4304-3938-8407-c96605226fad  NARA: 10045270  NDL: 00577536  NKC: ge130063  RERO: 02-A000115051  SELIBR: 154376  SUDOC: 027329690  UKPARL: 78cGL872  VIAF: 152364951   WorldCat (עם VIAF): 152364951
איתן בורג

| --- | --- |

 לידה:  4 בספטמבר 2002 (בן 22) משמר השבעה
 עמדה:  רכז
 גובה:  1.91
 מספר:  4
 קבוצות כשחקן
 2020 - 2021   2021-2023  2023-:  מכבי שוהם  אליצור נתניה  בני הרצליה
 הישגים כשחקן
 ה-MVP הישראלי בליגה הלאומית (2023) השחקן השישי בליגה הלאומית (2022)
איתן בורג-בטלר (נולד ב-4 בספטמבר 2002) הוא כדורסלן ישראלי, המתנשא לגובה 1.91 מטר ומשחק בעמדת הרכז בבני הרצליה מליגת העל בכדרוסל.
ביוגרפיה

בורג-בטלר נולד במושב משמר השבעה, החל לשחק במחלקת הילדים של מכבי בית דגן ובכיתה ט' עבר לשחק במחלקת הנוער של מכבי ראשון לציון ובליגת התיכונים במדי תיכון הגימנסיה הריאלית בעיר, עמה זכה באליפות ליגת העל לתיכונים בעונת 2019/20 ונבחר לשחקן המצטיין של העונה.
את דרכו בקבוצת בוגרים החל במכבי שוהם מהליגה הארצית בכדורסל ועונת 2021/22 החל לשחק באליצור נתניה מהליגה הלאומית, בעונתו הראשונה בקבוצה העמיד ממוצעים של 13.5 נק', 3.1 ריבאונדים ו-2.4 אסיסטים בסיום העונה העפיל עם הקבוצה לשלב הפלייאוף אך הקבוצה הודחה בשלב רבע הגמר לאחר הפסד 3–1 להפועל חבל מודיעין, בסיום העונה נבחר לשחקן ה-6 של העונה.
לקראת עונת 2022/23 חתם על חוזה לעונה נוספת באליצור נתניה. בעונה זו העמיד ממוצעים של 18.2 נק', 4.6 ריבאונדים, 4.3 אסיסטים ו-1.4 חטיפות ב-29.2 דק'.
ביולי 2023 חתם בבני הרצליה. בעונתו הראשונה בקבוצה העמיד 11 נק', 3.1 ריבאונדים ו-2.9 אסיסאים ב-25.4 דק' כאשר שותף בכ-30 משחקים בעונה הסדירה.
נבחרת העתודה

בקיץ 2022 זומן לסגל המצומצם של נבחרת העתודה לקראת אליפות אירופה שנערכה במונטנגרו, במהלך האליפות שותף ב-7 משחקים בהם העמיד ממוצעים של 6.6 נק' ו-1.7 ריבאונדים ב-18.7 דק'.
נבחרת העתודה > חיים אישים

בורג-בטלר הוא בנו של הזמר אדי בטלר ואורלי בורג, אחותה של הזמרת גלית בורג.
הערות שוליים

↑  האב המפורסם, התארים האישיים וההבטחה שקוימה: סיפורו של איתן בורג
↑  איתן בורג בטלר 2021/22 באתר איגוד הכדורסל
↑  סטטיסטיקה אתר פיב"א
↑  העזיבה של אבא אדי בטלר והחלום הגדול: איתן בורג בטלר מאליצור נתניה פותח הכל
גיא לביא

| --- | --- |

 לידה:  27 בפברואר 1992 (בן 32) ישראל ישראל
 עמדה:  רכז
 גובה:  1.89 מטר
 מספר:  10
 קבוצות כשחקן
 2010–2011  2011–2012 2012–2014   2014–2015   2015–2018   2018–2019   2018–2019 2019–2020  2020– הפועל רמת גן:    אליצור רמלה   בני השרון   בני הרצליה   הפועל עפולה   עירוני רעננה   מכבי חיפה   אליצור נתניה   עירוני רעננה   מכבי פתח תקווה
גיא לביא (נולד ב-27 בפברואר 1992) הוא כדורסלן ישראלי, המשחק בעמדת הרכז בקבוצת בהפועל רמת-גן גבעתיים מהליגה הלאומית בכדורסל.
ביוגרפיה

לביא גדל והתחנך ברעננה. הוא החל לשחק כדורסל בכיתה א' בבית ספר שקד בעיר, המשיך לשחק בקבוצות השונות של מחלקת הנוער במועדון הכדורסל עירוני רעננה. ברוב הקריירה שלו כשחקן בוגר שיחק במועדון בו גדל ובו הוא משחק כקפטן בעונת 2019/2020. במקביל לקריירת הכדורסל הוא לומד לתואר ראשון בחינוך וחברה עם התמחות בספורט בקריה האקדמית אונו.
קריירה > בקבוצות הילדים והנוער

לאורך השנים שלו במועדון מכבי רעננה, שיחק בכל הקבוצות מגיל הילדים ועד קבצות הנוער. בין השאר, הגיעה הקבוצה בה שיחק למקום השני בלאומית ילדים לאחר הפסד בגמר למכבי ראשון לציון. בתיכון למד במגמת הכדורסל של מטרו-ווסט ברעננה עמה זכה כקפטן הקבוצה בעונת 2008/2009 במקום הראשון בגמר אליפות התיכונים לתלמידים עד כיתה י"א, הנבחרת זכתה בהמשך אותה שנה במקום השביעי באליפות העולם לתיכונים שנערכה באיסטנבול.

 שנה לאחר מכן שהוא בכיתה י"ב הגיע התיכון לגמר שני רצוף, הפעם הפסידו לנבחרת התיכון הריאלי חיפה. בכיתה י"ב החל לשחק גם בקבוצה הבוגרת במקביל למשחקיו בקבוצת הנוער ונבחרת התיכון.
קריירה > בקבוצות הבוגרים

בכיתה י"א חתם חוזה לשש שנים בקבוצת בני השרון מליגת העל בכדורסל. בעונת 2009/2010 החל לשחק כשחקן ספסל בקבוצת הבוגרים של בני השרון (איחוד של קבוצות הבוגרים של הערים רעננה והרצליה). בתום העונה הסדירה, הקבוצה הפסידה למכבי תל אביב בשלב רבע הגמר בסדרה של חמישה משחקים. הפסד נוסף למכבי תל אביב נרשם באותה שנה במעמד גמר גביע המדינה בכדורסל. בעונה שלאחר מכן הושאל להפועל לב השרון ואליצור רמלה מהליגה הלאומית בכדורסל. עונת הפריצה שלו בבוגרים הייתה שנה לאחר מכן כשחזר לבני השרון הרצליה בעונת 2011/2012 ושיחק בממוצע כ־19 דקות למשחק וקלע 4.6 נקודות. לביא המשיך לשחק במועדון ששינה את שמו לבני הרצליה עוד שנתיים נוספות עד שבעונות 2014/2015 עבור לשחק בהפועל עפולה.
 בעונת 2015/206 חזר לשחק בעירוני רעננה, שם תחת המאמן ברק פלג שיחק במשך שלוש עונות רצופות. בשנה הראשונה 2015/2016 הקבוצה הגיעה עד לחצי הגמר והפסידה לקריית אתא. בשנה השנייה סיימה הקבוצה את הליגה במקום הראשון והפסידה בשלב רבע הגמר למכבי הוד השרון. בשנתו השלישית סיימה הקבוצה את הליגה במקום החמישי ובפלייאוף הודחה על ידי מכבי עירוני רחובות בחצי הגמר בתום שלושה משחקים. בעונות 2018/2019, אחרי שלוש שנים ברעננה חתם לביא במכבי חיפה שם שיחק חצי עונה שבסופה עבר לשחק באליצור נתניה. בעונת 2019/2020 חזר שוב לשחק בשורות עירוני רעננה שם משמש כקפטן הקבוצה. בענות 2020/21 עבר לשחק בהפועל רמת-גן גבעתיים.
קריירה > בנבחרות הלאומיות

שיחק ברציפות בכל נבחרות ישראל הצעירות מגיל קדטים שם שימש כקפטן דרך נבחרת הנוער ועד נבחרת העתודה. ב-2012, תחת הדרכתו של שרון דרוקר, סיימה הנבחרת את אליפות אירופה דרג ב' שנערכה בסופיה במקום השלישי שהקנה לה את החזרה לדרג א'.
הערות שוליים

↑  דירוג הקבוצות בתום אליפות התיכונים 2009
↑  כפיר אדר, ‏אלון ספיר חוזר להפועל גליל עליון, באתר ONE‏, 26 באוגוסט 2020
↑  על אדמת בולגריה: העתודה חזרה לדרג א' לאחר 3 שנים, באתר ‏מאקו‏, 20 ביולי 2012
שטיפת אף

שימוש בכלי לשטיפת אף
כלי לשטיפת אף הוא כלי דמוי קומקום תה אשר עשוי לרוב מפלסטיק. באמצעות הכלי ניתן לשטוף את האף ולספק הקלה זמנית מתסמינים כמו גודש באף, נזלת ולחץ בסינוסים.
על מנת להכין את התמיסה אשר שופכים לתוך האף, יש למלא את הכלי במים פושרים. שימוש במים שעברו סטריליזציה ושטיפה של הכלי לאחר כל שימוש חיוניים על מנת למנוע זיהומים פוטנציאליים. לאחר מכן יש לערבב את המים עם אבקת מלח אשר נמכרה לרוב עם הכלי.
על מנת להשתמש בכלי יש למלא את מכשיר שטיפת האף במים פושרים, ולהוסיף את האבקה למכשיר. על מנת לשטוף את חלל האף באמצעות המכשיר יש להטות את הראש לצד מעל לכיור, ולשים את פיה של הכלי בתוך הנחיר. לאחר מכן יש למזוג באיטיות את התמיסה לתוך הנחיר ולאפשר לכוח הכבידה להוביל את התמיסה דרך חלל האף והחוצה מהנחיר השני. ניתן לאחר מכן להטות את הראש לצד השני ולבצע את אותו התהליך מהנחיר השני על מנת להבטוח שחלל האף נוקה היטב.
שימוש בכלי לשטיפת אף עלול במקרים מסוימים לגרום לתופעות לוואי, כולל גירוי באף, דימומים מהאף וכאבי ראש.
הערות שוליים

↑  Frances Gatta, Amy Gopal, Do Neti Pots Really Work?, WebMD (באנגלית)
↑  "Is Rinsing Your Sinuses Safe?". FDA. 24 בינואר 2017. אורכב מ-המקור ב-4 בינואר 2019. {{cite web}}:  (עזרה)
↑  Risks and rewards of nasal rinses: What you need to know, www.uclahealth.org (באנגלית)
| --- | --- |
בקרת זהויות :  GND: 4839746-5  NKC: ph337749 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ברק לוי

ברק לוי (נולד ב-7 בינואר 1993 בראשון לציון שבישראל) הוא כדורגלן ישראלי המשחק בעמדת השוער.
קריירה

לוי התחיל את הקריירה שלו במחלקת הנוער של מכבי תל אביב. ב-23 באפריל 2011 ערך את הופעת הבכורה שלו בקבוצה הבוגרת של המועדון, כשפתח בהרכב בניצחון 1-3 נגד עירוני קריית שמונה. באותה עונה היה שותף לדאבל של קבוצת הנוער. ב-3 בנובמבר 2011 ערך את הופעת הבכורה שלו במסגרת אירופית, בהפסד 2-1 נגד סטוק סיטי בשלב הבתים של הליגה האירופית. בעונת 2011/2012 התמודד על עמדת השוער הראשון מול גיא חיימוב, וערך 20 הופעות בליגה.
בעונת 2012/2013 איבד לוי את מקומו בהרכב לוינסנט אניימה. באותה עונה רשם שמונה הופעות בליגה, בעקבות השתתפותו של אניימה בגביע אפריקה לאומות שנערך באמצע העונה. לאחר עזיבתו של אניימה נשאר לוי כשוער השני במכבי תל אביב, כמחליפו של חואן פבלו קולינאס, וזכה עם מכבי תל אביב בשלוש אליפויות רצופות, בגביע המדינה ובגביע הטוטו.
בקיץ 2015 הושאל לוי לעונה אחת לקבוצת מכבי נתניה, במדיה ערך 23 הופעות בליגת העל. לקראת עונת 2017/2018 חתם בהפועל קטמון ירושלים מהליגה הלאומית.
ב-4 ביולי 2019 חתם בהפועל פתח תקווה.
ב-23 באוגוסט 2020 חתם בבני יהודה תל אביב לעונה אחת.
ב-19 ביולי 2021 חתם בהפועל רעננה.
באוגוסט 2022 חתם בהפועל נוף הגליל.
קריירה > נבחרת ישראל

לוי השתייך לסגל הנבחרת הצעירה, ואף השתתף עימה באליפות אירופה לנבחרות צעירות שנערכה בישראל ביוני 2013, כאשר שימש כשוער שני.
תארים

אליפות: 2012/2013, 2013/2014, 2014/2015
גביע המדינה: 2014/2015
גביע הטוטו: 2014/2015
גביע הטוטו (הליגה הלאומית): 2018/2019
מייק בלומפילד

| --- | --- |

 לידה:  28 ביולי 1943 שיקגו, אילינוי
 פטירה:  15 בפברואר 1981 (בגיל 37) סן פרנסיסקו
 מקום קבורה:  בית הקברות הילסייד ממוריאל פארק 
 מוקד פעילות:  ארצות הברית 
 תקופת הפעילות:  1964–1981 (כ־17 שנים)
 מקום לימודים:  תיכון ניו טרייר, Cornwall Academy 
 עיסוק:  מוזיקאי, מחבר שירים
 סוגה:  בלוז, בלוז רוק, שיקגו בלוז
 שפה מועדפת:  אנגלית 
 כלי נגינה:  גיטרה, פסנתר
 חברת תקליטים:  קולומביה רקורדס 
 www.michaelbloomfield.com
 פרופיל ב-IMDb
 
מייק ברנרד בלומפילד (באנגלית: Michael Bernard Bloomfield;‏ 28 ביולי 1943 - 15 בפברואר 1981) היה גיטריסט ומלחין יהודי-אמריקאי בולט במוזיקת הבלוז והרוק באמצע ובסוף שנות ה-60 של המאה ה-20.
ביוגרפיה

בלומפילד נולד וגדל בשיקגו למשפחה יהודית. הוא הושפע רבות מנגני הבלוז המובילים של התקופה, כמו מאדי ווטרס, בי בי קינג, האולין וולף ואחרים, שעם חלקם אף ניגן והופיע במשך השנים.
במהלך שנות ה-60 היה חבר בשתי להקות, שזכו לחשיפה והצלחה בתחומן; The Paul Butterfield blues band ו-The electric flag. בלומפילד שזכה להערכה רבה על יכולות וסגנון הנגינה שלו, הפך לנגן אולפן מבוקש, אשר ניגן והפיק עבור כמה מהיוצרים הבולטים בתקופה כמו בוב דילן, ג'ניס ג'ופלין, צ'אק ברי ועוד.
במהלך שנות ה-70 בלומפילד שסבל מאינסומניה והתמכר לסמים צמצם את פעילותו, והתמקד בהופעות והקלטות עבור לייבלים קטנים באזור מגוריו בסן פרנסיסקו.
בתחילת שנת 1981 נמצא בלומפילד ללא רוח חיים במכונית נעולה בשכונת מגורים בסן פרנסיסקו. נסיבות מותו אינן ברורות לגמרי אך ההנחה היא שהוא מת ממנת יתר.
ביוגרפיה > ראשית חייו

בלומפילד נולד למשפחה יהודית מבוססת מצפון שיקגו, אשר עשתה את הונה בתחום ציוד הסעדה בשנות מלחמת העולם השנייה. סבו של בלומפילד היה בעל חנות משכון, ובלומפילד הצעיר מצא עניין בגיטרה שהייתה בחנות. עד מהרה בלומפילד החל לנגן וללמוד נגינה באופן אינטנסיבי, כאשר הוא נמשך בעיקר למוזיקה השחורה שהגיעה מדרום שיקגו - אזור אשר היה עני יחסית עם רוב של אוכלוסייה אפרו-אמריקאית.
בשנות ה - 50 וה - 60 פרחו הופעות רחוב ומועדוני בלוז בדרום ומערב שיקגו. המקומות הללו היוו את הקרקע להתפתחות ופריחת הבלוז החשמלי (Chicago blues). בלומפילד הושפע רבות מהמוזיקה שספג במועדוני הבלוז של שיקגו ועד מהרה סיגל לעצמו סגנון ויכולת נגינה אשר זכתה להערכה בקרב המוזיקאים השחורים, ופתחה בפניו את הדלת לסצנת הבלוז בשיקגו.
ביוגרפיה > שנות ה-60 > The Paul Butterfield blues band

בשנת 1964 לאחר שצבר ניסיון ובנה לעצמו שם בעיקר באזור שיקגו, נמסרה הקלטת דמו של בלומפילד למפיק ג'ון האמונד מקולומביה רקורדס, אחת מחברות התקליטים הגדולות והחשובות באותה תקופה. האמונד שהתרשם מאוד מיכולת הנגינה של בלומפילד החתים אותו, ובמהלך 1964 הקליט בלומפילד מספר קטעים אשר שוחררו רק לאחר מותו.
בשנת 1965 הצטרף בלומפילד ל-The Paul Butterfield blues band - הרכב בלוז אשר צבר לעצמו שם במועדוני הבלוז של שיקגו וכלל את פול באטרפילד (שירה ומפוחית) אלווין בישופ (גיטרה חשמלית) מארק נפטלין (קלידים), סאם ליי (תופים) וג'רום ארנולד (בס).
עד להצטרפותו של בלומפילד להרכב, המפוחית של פול באטרפילד הייתה כלי הסולו הכמעט בלעדי בנגינת הלהקה, אך יכולת הנגינה המרשימה של בלומפילד הפכה אותו במהרה לנגן הסולו המוביל בהרכב לצד באטרפילד עצמו.
עם הצטרפותו של בלומפילד להרכב, הוקלטו מספר קטעים בסיוע המפיק פול רוטשילד מתקליטי אלקטרה. הקטעים אומנם לא שוחררו באותו הזמן, אך אחד הקטעים "Born in Chicago" נכנס לתקליט אוסף של אלקטרה אשר נמכר היטב וכך זכה ההרכב לחשיפה משמעותית ראשונה.
בספטמבר 1965 הקליט ההרכב את אלבום הבכורה שלו "The Paul Butterfield blues band" אשר יצאו לאור באותה תקופה.
ביוגרפיה > שנות ה-60 > בוב דילן והקלטות Highway 61 revisited

פגישה מקרית בין דילן ובלומפילד במועדון בלוז בשיקגו בשנת 1963 יצרה ניצוץ בין השניים ובקיץ 1965 דילן שזכר את נגינתו של בלומפילד מהמפגש בשיקגו הציע לו להצטרף אליו בניו יורק להקלטות של חומר חדש.
באותה התקופה, היה דילן בתהליך מעבר מהפולק האקוסטי שהיה מזוהה איתו בתחילת דרכו למוזיקה חשמלית, וחיפש נגנים שיתאימו לסאונד החדש שחיפש לעצמו.
בחודשים יוני - אוגוסט 1965 ערך בלומפילד חזרות והקליט עם דילן ומוזיקאים נוספים את שירי התקליט Highway 61 revisited אשר לימים יהפוך לאבן דרך ביצירה של דילן במוזיקה הפופולרית ובתרבות האמריקאית.
ביוגרפיה > שנות ה-60 > בוב דילן בפסטיבל ניו פורט 1965

ביולי 1965 הופיע בלומפילד עם The Paul Butterfield blues band בפסטיבל הפולק בניו פורט כאשר במקביל אליהם הופיע דילן. לאחר שדילן הופיע עם סט אקוסטי בליל שבת ב-24 ביולי 1965 הוא החליט באופן ספונטני לערוך הופעה נוספת, חשמלית, בערב שלמחרת.
באותה תקופה דילן טרם הופיע עם כלים חשמליים והופעה חשמלית של אחד מגדולי מוזיקת הפולק של התקופה בפסטיבל הגדול והחשוב של חובבי הז'אנר, נחשבה לדבר בלתי נתפס וחילול קודש של ממש עבור טהרני הפולק.
לצורך ההופעה גיבש דילן הרכב נגנים מאולתר במקום. ההרכב גובש מחברי The Paul Butterfield blues band (ללא פול באטרפילד) עם חיזוק של ברי גולדברג על פסנתר ואל קופר (אשר ניגן גם הוא בהקלטות Highway 61 revisited) על אורגן. הופעתו של דילן נפתחה עם גרסה חשמלית ובועטת לקטע "Maggie's Farm" כאשר בלומפילד מנגן באגרסיביות צרורות של ליקים מהירים, אשר הטעינו את הקטע באנרגיות שלא היו מוכרות במוזיקה של דילן עד לאותה תקופה. בסיום הקטע דילן וההרכב זכו לקריאות בוז רבות ואף דווח כי היו ניסיונות להפסיק את המופע.
הסיבות לתגובות אינן חד משמעיות, אך גורסים שהן שילוב של מחאה על "הבגידה" של דילן במסורת הפולק וסאונד גרוע במיוחד שהגיע מהבמה וצרם באוזני הקהל.
דילן וההרכב ביצעו שני קטעים נוספים, "Like a Rolling Stone" ו-"Phantom Engineer" (גרסה מוקדמת של It takes a lot to laugh it takes a train to cry) וירדו מהבמה לקול קריאות בוז רמות. למרות הביקורות והתגובות הקשות מהקהל ההופעה שבה דילן "חישמל" את המוזיקה ותצוגת הנגינה של בלומפילד נחשבות לרגע מכונן במוזיקה ובתרבות.
לאחר ההופעה בניו פורט וסיום הקלטות Highway 61 revisited, הציע דילן לבלומפילד להצטרף אליו לסיבוב הופעות עולמי. בלומפילד סירב ובחר לחזור לשיקגו ולהמשיך לעבוד עם The Paul Butterfield blues band. החלטה זו מסמנת את הדרך בה בחר בלומפילד להמשך דרכו המוזיקלית, העדפה של מיקוד והסתגרות במוזיקה שלו (בדגש על הבלוז) על פני פיתוח סגנונות וסאונדים חדשים במסגרת המוזיקה הפופולרית והאפשרות להפוך לאליל גיטרה כמו ג'ימי הנדריקס, אריק קלפטון ואחרים.
ביוגרפיה > מאמצע שנות ה-60 ועד סופן

בשנת 1966 הקליט בלומפילד עם The Paul Butterfield blues band את התקליט East-West אשר שילב לתוך הבלוז המסורתי השפעות מסגנונות נוספים כמו ג'אז, פסיכדליה ומוזיקה אתנית ונתן מקום רחב יותר לחקור ולבטא אזורים חדשים במוזיקה.
במקביל לפעילותו עם הלהקה היה בלומפילד נגן הקלטות מבוקש ובאותה התקופה הקליט עם צ'אק ברי, פיטר, פול ומרי ואומנים אחרים.
במהלך 1967 התעייף בלומפילד אשר סבל מאינסומניה מסיבובי ההופעות האינטנסיביים של The Paul Butterfield blues band והחליט לפרוש מהלהקה לטובת פרויקט חדש בהנהגתו.